Papersnake/gushiwen huggingface dataset:
偶书
邹浩（宋代）

莫把形骸碍此心，此心真体杳难寻。太虚仅此一沤发，方寸能容万象沉。

无佛无人谁是我，不来不去妙常今。更须知有全提在，拄杖从横云雾深。
同徐文渊登永州高山寺
徐照（宋代）

画图旧识高山寺，今在高山寺里行。
千古险峰长自直，一春潇水未曾清。
孤城吹角寒猿应，破屋寻碑野鼠惊。
天遣二人来远地，要将新景就诗名。
送冯卿归无锡
王遂（宋代）

天欲吾民起困穷，就教自择孰如公。
欢颜疾痛呻吟后，乐意耕桑陇亩中。
尽有深长开幕画，若无华藻到边功。
只今未觉诗书力，去久犹当说大冯。
近郊
胡宿（宋代）

信马斗城外，芳郊秋物多。丹枫惊岁晏，华黍喜时和。

野老醉相话，牧童閒自歌。牛羊稍觉晚，一一下层坡。
赠崔十三评事公辅
杜甫（唐代）

飘飘西极马，来自渥洼池。飒飁定山桂，低徊风雨枝。

我闻龙正直，道屈尔何为。且有元戎命，悲歌识者谁。

官联辞冗长，行路洗欹危。脱剑主人赠，去帆春色随。

阴沉铁凤阙，教练羽林儿。天子朝侵早，云台仗数移。

分军应供给，百姓日支离。黠吏因封己，公才或守雌。

燕王买骏骨，渭老得熊罴。活国名公在，拜坛群寇疑。

冰壶动瑶碧，野水失蛟螭。入幕诸彦集，渴贤高选宜。

骞腾坐可致，九万起于斯。复进出矛戟，昭然开鼎彝。

会看之子贵，叹及老夫衰。岂但江曾决，还思雾一披。

暗尘生古镜，拂匣照西施。舅氏多人物，无惭困翮垂。
僧之金陵
释智愚（宋代）

良宵桂月耿中庭，蛩在青莎叶底鸣。
别我寸心如寸铁，不知南国几多程。
【南吕】金字经_春日湖上山
王举之（元代）

春日湖上
山色涂青黛，波光漾画舸，小小仙鬟金缕歌。他，宝钗轻翠娥。花阴过，暖香吹绮罗。
奉和鲁望寄南阳广文次韵
皮日休（唐代）

春彩融融释冻塘，日精闲咽坐岩房。琼函静启从猿觑，

金液初开与鹤尝。八会旧文多搭写，七真遗语剩思量。

不知梦到为何处，红药满山烟月香。
和净字
韩淲（宋代）

悠悠俱幻境，起灭要人认。相从一转语，老懒且求静。

禽鸟亦何情，草木有本性。底用诗自鸣，幽禅了真净。
舟中和张子白 其三
成鹫（清代）

舟居不信有閒忙，细雨轻风过小塘。但见千江印明月，不须四大作禅床。

片云西去疑无路，一雁南来觉有霜。莫笑转蓬归未得，请看寥廓已高翔。
送袁季源之婺州因简范经历
戴表元（宋代）

为山不愿高，为水不原深。
水深蛟龙集，山高虎豹蹲。
我有避人法，终日衣冠林。
煌煌钱塘城，游尘书为阴。
岂无青云交，难在相天心。
岂弟袁大夫，寒窗理闲琴。
峻坂为牛力，炎天九秋襟。
胶漆四十年。龆龀以至今。
天欲饥饿我，使子无黄金。
劝仕拙不谐，驱耕弱难任任。
低回向谁门，后生气骎骎。
今晨积潦霁，乌乌有好音。
约我共行役，东平步嵌嵌。
皎皎婺女精，瀰瀰双溪浔。
台有白马生，风棱共萧森。
文林惜妄动，动必向所钦。
吾评古毛义，志行近骞参。
参府许辟召，屈身非禄淫。
斯人我知旧，长髯吴吟。
穴蚁梦离合，风花命浮沉。
往者纳千贽，终然遗一簪。
欲行又不得，出门失前禽。
子往再拜问，何由振聋暗。
松风亭 其二
赵希璜（清代）

寂寂山光月有声，都于松下响葱珩。一池水浸琉璃碧，半亩阴同翡翠轻。

不放梅魂斜竹外，却留龙骨藉云生。何人酒醒梦初觉，追忆淮南泪泗横。
七言送何中复赴高陵簿
沈遘（宋代）

昔初送君向秦关，君时失意多悲叹。今来送君复西去，君怀新悲多欢语。

别君重见凡四年，颜色如故气轩轩。文章学问益老富，卓然远致信可贤。

长安古都今大府，并护关西诸节度。迩臣元老来后先，贤士大夫还而聚。

君持利器往从之，当能一发胸中奇。莫嗟须臾廷下屈，我有镃基又乘时。

君家湘衡万馀里，十年远游何所事。高车驷马终当归，努力无为故人耻。
冯济川教授求赞
释清远（宋代）

天地无物我无物，隐显空云随出没。此间谁是悟玄人，霹雳光中轰一咄。
豫章道中次韵答曾子固
王安石（宋代）

离别何言邂逅同，今知相逐似云龙。
苍烟白雾千山合，绿树青天一水容。
已谢道涂多自放，将归田里更谁从。
庞公有意安巢穴，肯问箪瓢与万锺。
送孙孔二秀才游庐山
李中（五代）

庐山多胜景，偏称二君游。松径苍苔合，花阴碧涧流。

倾壶同坐石，搜句共登楼。莫学天台客，逢山即驻留。
送二同年使北 吕济叔
司马光（宋代）

华缨下玉除，天子宠匈奴。虽复夷风陋，犹知汉使殊。

夜烽沈不举，秋柝寂无虞。何必燕然刻，苍生肝脑涂。
偈颂四十一首
释普宁（宋代）

梦中演说六波罗，觉时同别苦问他。
今日最明重演说，更无一字有譊讹。
渔家傲
曹组（宋代）

水上落红时片片。江头雪絮飞缭乱。渺渺碧波天漾远。平沙暖。花风一阵萍香满。

晚来醉著无人唤。残阳已在青山半。睡觉只疑花改岸。抬头看。元来弱缆风吹断。
好事近（十二之二）
陆游（宋代）

风露九霄寒，侍宴玉华宫阙。亲向紫皇香案，见金芝千叶。

碧壶向露酝初成，香味两奇绝。醉后却骑丹凤，看蓬莱春色。
游洞霄
严嘉（宋代）

帝子吹箫上瑶阙，灵妃跨凤音尘绝。
行云山水迹依然，留伴九峰秋夜月。
阆苑宫前见玉真，许传消息到金庭。
琼姿一去丹霞□，紫桂蟠桃几度春。
十二栏干天一握，教人望断缑山鹤。
蜀客归槎杳未来，银汉纵香泉□□。
岩前邂逅童颜子，许我刀圭大患痊。
辋川集二十首 椒园
裴迪（唐代）

丹刺罥人衣，芳香留过客。幸堪调鼎用，愿君垂采摘。
张文潜齐安行解嘲
潘大临（宋代）

为邦虽陋勿雌黄，我曾侍立苏公旁。见公颜色不憔悴，不似贾谊来江湘。

它州虽粗胜吾州，无此两公相继游。
菩萨蛮·落花夜雨辞寒食
吴文英（宋代）

落花夜雨辞寒食。尘香明日城南陌。玉靥湿斜红。泪痕千万重。
伤春头竟白。来去春如客。人瘦绿阴浓。日长帘影中。
和胡祭酒索黄精诗二首 其一
夏原吉（明代）

却秽通神更养生，黄精端不让青精。萝崖晓斸云连锸，竹砌宵青月满铛。

服久岂徒跻寿域，身轻还许到蓬瀛。殷勤持向颐庵献，少助清筵骨董羹。
题吞海楼石壁
伍世标（明代）

恍惚九河道，龙门碣石蹲。水经郦子注，玉字禹时存。

泽怒疑彭蠡，山高压昆崙。南溟世莫骇，一口我能吞。
赠郝逸人
释智圆（宋代）

故国伊川远，深居碧嶂前。
伴吟唯有鹤，高趣别无仙。
岳信闲慵答，丹经秘不传。
杖蔾时访我，终日话南禅。
冬日喜同志宿
刘得仁（唐代）

相逢话清夜，言实转相知。共道名虽切，唯论命不疑。

吟身坐霜石，眠鸟握风枝。别忆天台客，烟霞昔有期。
越国郑夫人
孙觌（宋代）

翁婿相望插两貂，夫人东第阅三朝。百年钟鼎联双璧，一代衣冠继八萧。

尽室全生还帝所，先生遗烈在天骄。家传故有缁衣在，且看司徒首百寮。
钱黍谷督学还朝兼托寄钱牧斋宗伯书
黎彭祖（明代）

二像气纯懿，睿哲禀其冲。以彼贵天爵，郁为斯人龙。

典命作动物，六礼咸和同。洋洋盛威仪，南国思皇风。

自掌学士版，中和暨祇庸。舍采脩蘋蘩，儒林何雍雍。

祈珥爰筑鬻，不下国子宫。三年成均法，仪型浩无穷。

置醴觥靡敬，悬钟扣童蒙。辟如把行潦，浊乱斯清聪。

君家大宗伯，飙起为词峰。建保邦国上，谋猷庙堂中。

平津始礼隗，先君获相从。既被文字知，复感意气通。

孺子念故游，兼仰当世宗。凭寄下士言，乃为夫子容。

沾濡乐德教，挚雉奚敢慵。独惭溲渤姿，趋堂诚愚惷。
梦登滕王阁作
洪朋（宋代）

朱帘翠幕无处所，抖擞凝尘户牖开。万里烟云浑在眼，九秋风露独登台。

西江波浪连天去，北斗星辰抱栋回。独佩一瓢供胜事，恨无陶谢与俱来。
观潮三首 其二
苏颂（宋代）

尝观七发论涛篇，比物侔形恨未妍。声入闾阎家十万，势陵组练甲三千。

冯夷海若凭深险，种魄胥神竟后先。纵使风波能鼓怒，终归漩澓作澄渊。
秋怀三十六首
邵雍（宋代）

昨日思沃浆，今日思去扇。
岂止人戈矛，炎凉自交战。
利害生科情，好尚存乎见。
欲人为善人，必须自为善。
雨后过海潮庵
张鸿佑（清代）

泊舟来野寺，香阁昼氤氲。雨过千林湿，门开一磬闻。

登楼瞻海气，扫石卧江云。不识支公社，容随野鹿群。
飞来寺胜景古迹 其六 龙磨角石
朱士赞（明代）

石上龙磨角，磨痕今若何。忽看风骤发，霖雨沛江河。
卜算子（寿母）
邹应龙（宋代）

满一望三时中（春三十日生），春景方明媚。又见蟠桃结子来，王母初筵启。

无数桂林山，不尽漓江水。总入今朝祝寿杯，永保千千岁。
春日杂兴十首 其四
秦观（宋代）

吴会虽褊小，海滨富奇峰。天鸡一号叫，剑戟明遥空。

溪谷相径复，深林杳攒丛。猿吟虎豹啼，云气迷西东。

中有遁世士，超然閟孤踪。被兰服明月，起坐松声中。

夜锻吸沆瀣，朝琴庇青葱。骑星友元气，巢许安可同。

俛眄区中人，飞埃集毛锋。问津或不缪，从子游鸿蒙。
城头看落日歌
刘大绅（清代）

百雉城头看落日，大如车轮去何疾。须臾倒影失空青，勃郁紫光迸飞出。

东南云气奇为峰，嵯峨陆离几千重。西北晴霞散成绮，疑驾彩鸾驱赤龙。

顷刻云收霞亦敛，半天红炉火闪闪。直教海水镕丹砂，倾向层霄未能染。

城脚下视乌鸦归，只只背上金色飞。晚景如斯真可乐，岂必昆仑驰斜晖。

造父停鞭听吾语，汝纵欲追何处去。银河浅浅朱楼深，又见疏星度牛女。
舟中偶言
彭汝砺（宋代）

水聚即为沤，沤散还为水。祇这聚散中，便是真如理。
秋崖先生招饮荷葭坞席上赋诗
吴龙翰（宋代）

相公潭水清于玉，翠屏四面环书屋。
石梯幽幽登苍崖，老树晴烟千顷绿。
好花对人无俗姿，春色盈盈囿虚谷。
归来庭院碧参差，八窗玲珑有修竹。
先生长啸临清流，茱萸辛夷香满洲。
浪呼迪辈偕春游，绿醅深注碧玉瓯。
我醉起舞相劝酬，愿祝先生相业侔伊周。
运留侯帷幄之筹，横莱公野水之舟。
莫负苍生望安石，东山高卧凌清秋。
嘉禾道中
贝琼（元代）

秀州城下雪漫漫，一客东归更觉难。雁度空江寒月黑，马嘶畏路晓风酸。

吴趋欲赋知谁和，漠节忘回不复看。俯仰乾坤正萧瑟，云间身寄一枝安。
校礼记注
王懋竑（清代）

圣王遗迹付飞烟，收拾流传几历年。后戴别分曲台传，皇熊初历郑公笺。

欲将宋椠填遗字，更拟唐碑校昔贤。却怪后人轻正义，卫陈俗说竞纷然。
燕坐 其一
张镃（宋代）

瓮面水明红菡萏，草头风战黑蜻蜓。平生最爱游侠传，燕坐且读离骚经。
次韵和酬知开封县钱易学士见寄三首
魏野（宋代）

赤县滞清才，家曾有国来。
埋金宁变土，烧玉岂为灰。
敏手知谁敌，冥心懒自媒。
雅章蒙寄惠，味胜沃醇杯。
予欲金玉汝赠黄从善
黄庭坚（宋代）

江山复重兮朋友失，长处幽篁兮隔离天日。鸟声无人兮我友来即，久矣不闻德人之言兮，为余发药。

嘉若人兮甚好修，兰薰而时发兮，水刚德而用柔。

有璞连城，方谟匠兮，忍其与斗筲议之。螫吾手而不砭兮，举百体而弃之。

为民父母兮，灼子之肤，何能忍。顾白日临辰兮，臣何爱不与俱来。

古之人偿责言兮，虽九死其犹未悔。虹气贯斗牛兮，岂用俗人之町畦。

予爱兰而莫与予佩兮，曰斯其不情。帝关九牡兮，照下土孔明。

予将观东海兮，蛙说予以坎井。盍尝视吾宝兮，兹有重于岑鼎。

予欲金玉汝兮，汝既金玉。揭日月以适四方兮，殆而按剑以为戮。

雁以不鸣烹，木以材而斲。天下皆羿兮，矢来无乡，惟应以无名之朴。
再次韵答程帅高机宜四首
陈造（宋代）

高郎笔势未姑徐，千纸珠玑欬唾馀。
春兴漂萧陵野马，夜窗清绝冰金蜍。
诸公交口传黄绢，蜚诏褒贤定赤车。
亦使穷山拜嘉惠，衰翁击节正冯虚。
新荷叶（咏荷）
赵长卿（宋代）

冷彻蓬壶，翠幢鼎鼎生香。十顷琉璃，望中无限清凉。遮风掩日，高低衬、密护红妆。阴阴湖里，羡他双浴鸳鸯。

猛忆西湖，当年一梦难忘。折得曾将盖雨，归思如狂。水云千里，不堪更、回首思量。而今把酒，为伊沈醉何妨。
寿陈制垣
李曾伯（宋代）

向来荆楚说边州，人士今夸乐国游。
千里潢池自交扰，一江汉水独安流。
兵无敢惰身为率，民有独饥惠亟赒。
阴德活人无量大，不须香火祝王侯。
次韵张中白元日
方回（元代）

瓣香清晓肃冠绅，户外遥山展翠颦。
瘦影自怜耽醉叟，欢声何限喜晴人。
匆匆节序梅花老，袞袞尘埃世事新。
自有天来至今日，不知芳草几番春。
赐冠帔杨氏挽诗
魏了翁（宋代）

严霜六月降，老干四时春。
事阅三朝旧，年开九秩新。
母孙相与命，辈行独斯人。
蹇我幽忧久，伤心倍等伦。
失调名
佚名（宋代）

月到中秋偏莹。乍团圆、早欺我孤影。穿帘共透幕，来寻趁。钩起窗儿，里面故把、灯儿扑烬。看尽古今歌咏。状玉盘、又拟金饼。谁花言巧语、胡厮胫。我只道、尔是照人孤眠，恼杀人，旧都名业镜。
菊花
苏洵（宋代）

骚人足奇思，香草比君子。
况此霜下杰，清芬绝兰茞。
气稟金行霜，德备黄中美。
古来鹤发翁，餐英饮其水。
但恐蓬藋伤，课仆加料理。
次庭倚怀古韵
□公才（宋代）

一本修柟出万蓬，挺生绵邈尚谁穷。
胡为壮烈思严老，雅爱甘谁学召公。
怀德自应存芘荫，企贤那不念英雄。
要知遗躅传无尽，时听龛岩度远风。
秋日玉台寺同智公并社中诸子分得天字
何士域（明代）

蹑屩攀灵境，云霞别有天。鸟啼红树里，人在翠微边。

叶落烦僧帚，花飞点客筵。石桥归路暝，凉月澹疏烟。
和赵忠州园亭落成宴客三首·钓鳌
陈文蔚（宋代）

自来名教属吾曹，立极何须说断鳌。
聊把经纶寄鱼钓，岂无裴楷试仙涛。
题水帘洞
宋璲（明代）

石泉飞雨乱淋漓，翠箔银丝万缕齐。
云屋润含珠网密，月钩凉沁玉绳低。
鲛人夜织啼痕湿，湘女晨妆望眼迷。
恍似水晶宫殿里，四檐花雨乱莺啼。
三日风果止早行
赵蕃（宋代）

侧枕听风吹，撑篷避雨丝。
不忘披败帙，何暇问朝炊。
浪静川无迹，云行山不移。
自知非画手，游戏一于诗。
秋雨
陆游（宋代）

暮秋木叶已微丹，小雨萧萧又作寒。
目送断云归谷口，身随新雁寄江干。
浊醪易负寻常债，退士难叨本分官。
谢尽浮名更无事，灯前儿女话团栾。
闻王闲仲得隽燕中志喜二首 其二
胡应麟（明代）

金泥初帝阙，玉树旧王家。间气钟三叶，奇葩炫五花。

追风横大漠，蹑景度流沙。宁似吴宫外，穷年学浣纱。
壬午春社之明日请尊老会于西山之精舍庞眉皓
真德秀（宋代）

耆年自是国之珍，何间衣冠与隐沦。
华发共成千一岁，清樽相对十三人。
休谈洛社遗风旧，且颂仙游庆事新。
三径未荒宜早退，要将寿栎伴庄椿。
赋顺适堂
叶茵（宋代）

暗触少陵机，茅居峙竹扉。安时贫亦乐，闻道咏而归。

凫鹤从长短，鸢鱼自跃飞。吾犹臧谷耳，夷蹠是耶非。
汴之水三
梅尧臣（宋代）

汴之水，入于泗，黄流清淮为一致。上牵下橹日夜来，千人同济兮万人利。

利何谓，国之漕，商之货，实所寄。
下鸥台
邹浩（宋代）

此心久已灰，入鸟无惊猜。轻鸥翔集处，邀我相徘徊。

方圆十丈许，疑是天所开。锵金两滩濑，簪玉千崔嵬。

耳目肝肺中，何由着纤埃。鸥虽不解饮，屡舞劝我杯。

清狂与酒狂，似此知几回。我归有日矣，鸥飞安在哉。
诗一首
王清惠（宋代）

愁到侬时酒自斟，挑灯看剑泪痕深。
黄金台迥少知己，碧玉调高空好音。
万叶秋声孤馆梦，一窗寒月故乡心。
庭前昨夜梧桐雨，劲气潇潇入短襟。
与宋公子牧仲书
侯方域（明代）

某叨受太保先公深知，尝援其难，公子又不以仆为不肖，数下交质以所为文业。仆窃见郡中自吴徐二三子凋谢之后，近二十年绝无有清才标映如公子者，尝心口叹颂不能置。今有所欲言，伏惟公子听之。

仆闻之贾子曰：诸人以太保既薨，有愿公子出而结交天下贵人，一如太保在日，以为克似太保者。窃谓太保在日，乃天下贵人，皆愿一当以交太保，非太保之交之也。今论者顾欲公子求而交之，以为克似太保，此不惟不似，而固以相远甚矣。往郡中贵达子弟，固有然者，然皆以财力自雄，周旋良苦。今公子善病，体不任衣。太保清节，仆之所谅未有厚资贻公子也。所谓财与力者，公子自审能之乎？破其业以致贫，劳其身以致病，而徒博一交结贵人之名，仆窃为公子不取也。

抑人之所谓克似其先者有道，不可以不辨。有以卿相之子，世为卿相而不必不辱其先；有以卿相之子，乃甘为一介之士，而足以光益其袓父者。若公子不深察其道，即如诸人所云，亦不过仿太保在日存其门户，方幅外似之耳，非谓公子遂真似太保为宰相也。公子之家昔为宰相，今为秀才，何可强同？顾舍其力之所能，可以得其真似，而必出于不可得之数，以为聊似其外者。何也？夫克似之道，在于守道，读书。公子才气超轶，何施不可？愿且朝夕自爱调病，病愈之后，以诸人所陈交结之才，多收古今书籍；以交结之力，闭户力学而笃行之。如此一二十年，亦不必之作太保。即不然，太保亦必含笑于九泉，决不以公子甘为一介之士，遂以为不克似之也。某皇恐再拜。
雨入庐山
张孝祥（宋代）

梦想羌庐一段奇，经行那得雨追随。晴来见说山逾好，胜处如今我自知。

虚室真人珠咳唾，卐庵老子白须眉。并游三士风流甚，袖手傍观定有诗。
时余不得预会戏成二韵
宋庠（宋代）

笔阵谈锋醉幕天，遥知三俊共周旋。
据鞍旧将曾销髀，不得行间左执鞭。
李总干遗诗十四句师於一句之下加颂七句
释印肃（宋代）

塑个泥佛儿，肚裹藏深机。
聚沙为佛塔，犹尚获菩提。
父见诸子劣，且教令读书。
一日成名后，天下总皆知。
满江红 其九 送吴叔永尚书
吴潜（宋代）

举世悠悠，何妨任、流行坎止。算是处、鲜鱼羹饭，吃来都美。

暇日是舟清霅上，倦时一枕薰风里。试回头、堆案省文书，徒劳尔。

南浦路，东溪水。离索恨，飘零意。况星星鬓影，近来如此。

万事尽由天倒断，三才自有人撑抵。但多吟、康节醉中诗，频相寄。
泗上
杨时（宋代）

闻道河流闭，逢人每问津。
天高云羃羃，风细水鳞鳞。
未种江陵橘，空思千里莼。
且邀明月伴，相对解纶巾。
口号十首呈程殿撰
陈造（宋代）

故人折柳送东辕，不羡当年李郭船。
囊锦鸱夷有供给，自疑身是御风仙。
石州慢 送牛农师赴石州学正
许有壬（元代）

少日襟期，不信儒冠，能把身误。长歌拂袖南来，眼底云霄平步。长金散尽，三年流落京华，区区又上并州路。官冷坐无毡，任斋盐朝暮。今古。男儿万里封侯，休叹云萍羁旅。我亦苍长，明日携书北去。居庸关下，萧萧风振驼铃，酒醒梦觉君何处。画出断肠时，满斜阳烟树。
春桂问荅二首 其二
王绩（唐代）

春桂荅：春华讵能久，风霜摇落时，独秀君知不。
尚欠四章别成十首强抽思更续残篇篇既一而意
李至（宋代）

池馆渐佳天渐暖，一游应许奉平津。
秋日寄怀友人
黄深源（宋代）

几度裁书无雁林，思君天阔水悠悠。
自从席上飞花后，又见江头落木秋。
背壁一灯怜瘦影，谁家双杵动新愁。
不知今夜西风里，人倚月明何处楼。
故开府太师王公挽词
文彦博（宋代）

蚤岁驰声犹未冠，锦标独得冠词林。四朝出处身名泰，五纪游从事契深。

居守北郊依旧德，退休西洛负初心。白龙泉畔青乌兆，引绋悲讴泪满襟。
阿滥堆 其一
李之仪（宋代）

铁作骄幢不易摧，望林谁免渴趋梅。院门报钥人初断，天气才阴日又开。

倦路已先衰鬓雪，思家难遣寸心灰。冲风正起还飞下，何物元非阿滥堆。
过范子果园金橘垂熟得皮字
邱云霄（明代）

群实成功早，能霜故自迟。红垂星失彩，圆落鸟添疑。

倚翠偏宜叶，传香转荐皮。荔丹尘骑急，莫遣贵人知。
田家杂兴同蕙孙沈姊作
尤澹仙（清代）

微雨溪上来，斜阳澹茅屋。平原一以眺，良苗霭如沐。

鸠鸣杏花红，村暗榆阴绿。野老善识时，相勉还相祝。

膏润贵及时，秋稔已可卜。
有感
方岳（宋代）

桃花红雨柳花绵，风物愁予重惘然。
满目江山分楚越，旧游池馆锁尘烟。
朝云漠漠今安在，夜月荒荒空自圆。
只有雪衣孤鹤在，竹间曾共耸吟肩。
曹娥碑
贯休（唐代）

高碑说尔孝应难，弹指端思白浪间。

堪叹行人不回首，前山应是苎萝山。
过高邮
杨万里（宋代）

解缆维杨欲夕阳，过舟覆盎已晨光。
夹河渔屋都编荻，背日船篷尚满霜。
城外城中四通水，堤南堤北万垂杨。
一州斗大君休笑，国士秦郎此故乡。
送武昌太守王德芳入觐
管讷（明代）

今代论多士，如公复几人。风姿珠树皎，文采凤毛新。

礼乐名家珠，衣冠上国宾。抚绥民若珠，发擿吏如神。

案牍从今简，闾阎复古淳。儒宫储万卷，市肆集千缗。

黍稌村村雨，桑麻处处春。贤声清有迹，善政美无伦。

客愿依刘表，人思借寇恂。歌谣登郡乘，论议动朝绅。

远过龙河上，终归凤沼滨。天颜恒眷顾，国政每咨询。

何幸遭逢盛，应知属望频。行当调鼎鼐，特为展经纶。
游五渡谷
刘昂霄（元代）

南山如碧环，缺处苍崖开。当年造物手，办此何神哉。

睥睨倚天造，千古封莓苔。源源万斛泉，飞出重山来。

白龙三百丈，行处鸣春雷。巨石若栋宇，磊砢相推排。

跳波与溅沫，馀怒犹喧豗。我来值杪秋，万壑风声哀。

黄花杂红树，锦绣纷岩隈。奇胜夙所贪，欲去仍裴佪。

题诗还自笑，愧我非仙材。
偶步郊外僧舍
李觉斯（明代）

野径云深杖屡幽，竹风松影共悠悠。偶来分得禅家榻，静看西山一片秋。
大赦恩诏和李子翀二首 其二
刘崧（元代）

紫泥朝下五云端，朝野欢呼动百官。养老已沾周德厚，赐租仍沐汉恩宽。

边庭天远颁龙节，台阁风清肃豸冠。草野小臣何以报，远怀河颂愧艰难。
裁衣
董少玉（明代）

芙蓉江北雁飞飞，燕子矶边人未归。只怕沈郎腰已瘦，迟回难寄旧时衣。
赠子直花下（令狐绹字子直）
李商隐（唐代）

池光忽隐墙，花气乱侵房。屏缘蝶留粉，窗油蜂印黄。

官书推小吏，侍史从清郎。并马更吟去，寻思有底忙。
我梦
陆游（宋代）

我梦入烟海，初日如金熔，赤手骑怒鲸，横身当渴龙。
百日京尘中，诗料颇阙供。
此夕复何夕，老狂洗衰慵。
梦觉坐叹息，杳杳三茆钟；车马动晓陌，不竟睡味浓。
平生击虏意，裂眦发上冲，尚可乘一障，凭堞观传烽。
春日幽居示仲固彦冲十绝
胡寅（宋代）

染溪曾是竹千竿，岁久生麟化碧滩。
赖有龙孙振根拨，且须深蛰捍涛澜。
春日过荻秋菴
归子慕（明代）

迥绝幽栖处，何当春日过。
花开当午足，蜂过短墙多。
清世羲皇梦，沧浪孺子歌。
同心吾辈在，天壤乐如何。
劝农
谢谔（宋代）

莫入州衙与县衙，劝君勤理旧生涯。
池塘多放聊添税，田地深耕足养家。
教子教孙须教义，栽桑栽柘胜栽花。
闲非闲是都休管，渴饮清泉困饮茶。
偶书
刘子翚（宋代）

风急胡尘暗九州，岸巾长啸一登楼。
故园却忆桐孙在，薄宦端为荔子留。
湖海以南兵尚斗，犬戎不死祸难休。
似闻推毂皆飞将，盍有清谈谢傅流。
送胡雪抱出都
黄锡朋（清代）

临岐犹恋五云深，只恐楼台暮色侵。金爵觚棱萦别梦，黄龙边色入秋心。

悲歌未已频看剑，倦翮何之且择林。君自诗名遍都下，奚劳重碎子昂琴。
偕周星堂明府游半山寺陟谢公墩
金武祥（清代）

佛寺重开净劫尘，薄游访古到城闉。一墩自占江山秀，千载常怀晋宋人。

棋局荒凉云寂寂，涧泉清冷石粼粼。登临亦有超然想，可许幽栖共结邻。
天香（宛委山房拟赋龙涎香）
李彭老（宋代）

捣麝成尘，薰薇注露，风酣百和花气。品重云头，叶翻蕉样，共说内家新制。波浮海沫，谁唤觉、鲛人春睡。清润俱饶片脑，芬馡是沉水。
相逢酒边花外。火初温、翠炉烟细。不似宝珠金缕，领巾红坠。荀令如今憔悴。消未尽、当时爱香意。烬暖灯寒，秋声素被。
宫词
王仲修（宋代）

晓风薄薄透罗衣，桃李芬芳长旧园。
雨过御沟春水满，小滩风月漱珠玑。
别王泰之
华岳（宋代）

风神恋行客，吹柳缠簪缨。
傍水鸟多白，近山蝉更清。
别肠云阁泪，归路月关情。
告德无多日，清觞聊一倾。
桓司马
牛焘（清代）

横行南北拥雄师，何事流连种柳时。千载可人王处仲，平生抱愧慕容垂。

功存晋室终遗臭，音似司空但恨雌。不定关中成铸错，死前九锡欲奚为。
吕梁洪读宣和碑
汪梦斗（宋代）

水落石多舟去迟，乱河西渡读残碑。三亭二闸依然在，那得安流似旧时。
贤者之孝二百四十首 其七十一 杜延年
林同（宋代）

怪来御史府，坐榻不如初。曾是父坐处，而为子敢居。
多景楼
汪元量（宋代）

多景楼中昼掩扉，画梁不敢住乌衣。
禅房花木兵烧杀，佛寺干戈僧怕归。
山雨欲来淮树立，潮风初起海云飞。
酒尊未尽登舟急，更过金焦看落晖。
六日早途中见耕者
赵蕃（宋代）

夜雨未收脚，宿耕初起头。
聊兹一日力，慰此半年愁。
长路厌策蹇，还家思借牛。
未须论旨蓄，端尔待来牟。
游金华洞天
释智愚（宋代）

飕飕崖溜静边闻，到此仙凡咫尺分。鹤驾朝真何日返，洞门终日锁寒云。
西樵月夜感旧
何维柏（明代）

万丈松风吹客衣，月明山色望霏微。石泉洞古春长在，云谷天空鸟自飞。

此日登临仙犬吠，十年踪迹主人非。岩花似领无言意，且向樽前一咏归。
蜜蜂
释云岫（宋代）

生涯未足怕征科，一日园林几度过。
股倦不嫌花粉重，年年只爱子孙多。
足庵寄朱新父
释元肇（宋代）

知机何太蚤，庵以足为题。动静关天理，纤洪类物齐。

鱼游池水满，鸟宿树枝低。来往门前客，黄尘没马蹄。
和红蕉
韦骧（宋代）

欲赋红蕉拟象难，等夷未必下芝兰。霞飞翠岭分馀彩，凤宿青梧半露冠。

举目尽知惊特秀，推诚谁解比含丹。莫教俗笔空传画，也作寻常润色看。
赠金鹅山人沈师鲁
卢仝（唐代）

金鹅山中客，来到扬州市。买药床头一破颜，

撇然便有上天意。日月高挂玄关深，金膏切淬肌骨异。

人皆食谷与五味，独食太和阴阳气。浩浩流珠走百关，

绵绵若存有深致。种玉不耕山外非内粹。凿儒关决文泉彰，

风雅因君不复坠。光不外照刃不磨，回避人间恶富贵。

三日四日五六日，盘礴化元搜万类。昼饮兴酣陶天和，

夜话造微□精魅。示我插血不死方，赏我风格不肥腻。

肉眼不识天上书，小儒安敢窥奥秘。昆仑路隔西北天，

三山后浮不著地。君到头来忆我时，金简为吾镌一字。
次韵和宋平叔
沈辽（宋代）

忆昔衔杯折梅处，孤山寺前千丈塘。横遮青林斗残雪，暗入红袖留清香。

往游都城虽屡赏，纵有素艳终殊芳。莫辞绕林行百匝，更嚼嫩蕊薰愁肠。
送王右曹知南剑
释元肇（宋代）

列宿守延平，旌旗过浙迎。地传龙化剑，州傍水为城。

劲气民情直，澄波政样清。公庭应事简，所得是诗名。
醉乡十二首 其九
郑思肖（宋代）

红潮初上玉船空，假道青州一水通。相去尘寰千万里，不愁日夜不春风。
荆门道
曹勋（宋代）

荆门道，在何许，
万里迢迢入南楚。故人何事未归来，
满目豺路多阻。路多阻兮可奈何，
矍铄帘公亦奚取。期君终日醉如泥，
贤似灵均醒时语。
五言奉酬杨祖二阁老中书省斋宿见寄
沈遘（宋代）

词省非吾据，维应赖两公。自怜虽壮齿，多病祗衰翁。

饮兴端难强，诗情久已穷。还家即高卧，客辙任西东。
雨后蔬盘可喜偶成
滕茂实（宋代）

过雨盘蔬日日新，从今休叹庾郎贫。寒齑安取咄嗟办，火食不忧生苑邻。

野苋何施虽可鄙，美芹欲献去无因。干戈万里风尘晦，惭愧平生肉食人。
村舍小酌
陆游（宋代）

野性安衡茅，杰屋愁耽耽。
上不补县官，下有肉食惭。
虽非策云补，实鄙作茧蚕。
失计不容悔，渔蓑换朱蓝。
少壮尚可力，老大真难堪。
今朝意颇豁，村舍寄半酣。
玉版烹雪笋，金苞擘霜柑。
岂为写我忧，亦以税我骖。
弄笔作一笑，何用与客谈。
逡巡上车去，湿翠浮烟岚。
次韵周倅送郡酝 其二
韩淲（宋代）

坐有严陵守，新持使节长。真成三学士，意象好持觞。
世路
释文珦（宋代）

世路饶风波，生平有终极。
东西苦漂荡，鬓发非旧色。
倦鸟怀安栖，老马思故枥。
万类虽不齐，彼此各有适。
富贵亦偶然，何须置胸臆。
再代答
韩琦（宋代）

买臣素贱犹乡守，庄舄虽荣尚越吟。已葺吾园似仙府，莫教归信苦沈沈。
登舟
梅尧臣（宋代）

向起风沙地，暂假乌榜还。
浩然起远思，欲与鱼鸟闲。
景目洗已清，咏句称且悭。
时自秋空云，雨意浓淡间。
仪真道中 其二
李弥逊（宋代）

长天漠漠水连空，云淡风微两两红。南北不知缘底事，一生半落往来中。
东吴女儿曲
陆游（宋代）

东吴女儿语如莺，十三不肯学吹笙。
镜奁初喜樨蚕出，窗眼已看双茧成。
庭空日暖花自舞，帘卷巢乾燕新乳。
阿弟贪书下学迟，独拣诗章教鹦鹉。
奉和太常王卿酬中书李舍人中书寓直春夜对月见寄
卢纶（唐代）

露如轻雨月如霜，不见星河见雁行。虚晕入池波自泛，

满轮当苑桂多香。春台几望黄龙阙，云路宁分白玉郎。

是夜巴歌应金石，岂殊萤影对清光。
宝刀歌为云若司马作
袁枚（清代）

云若司马真英豪，磨墨捉我题宝刀。此刀不许俗笔写，也须笔健如刀者。

拔鞘相夸风满庭，将拔未拔刀先鸣。电光荧荧射窗冷，夫容飘飘上手轻。

伸则铿然屈则转，从古英雄善舒卷。海上长鲸见汝愁，月中丹桂为谁短。

精铁镕成历几年，孟劳身分压龙泉。可磨巴汉三江水，可走哥翰万里天。

摩挲拟叩金环问，吾戴吾头不敢近。今年六月如秋凉，疑是刀来照此方。

吁嗟乎！神农药，尧舜法，一半生人一半杀。不如君家此物知恩仇，不报仇时绕指柔。
有怀十首
刘子翚（宋代）

当年册府仰才华，一跌青云万里赊。
白首却来莲社裹，幅巾缁褐诵楞枷。
松栅
方岳（宋代）

涛声盘空吹海立，夜拔苍髯老蛟泣。
阴森一片翠微寒，不放骄阳排闼入。
归来归来乎山中，人间六月方蕴隆。
宁减明月添清风，谁其云者十八公。
湘西四绝堂再送蔡如晦 其一
郭祥正（宋代）

长城截湘江，盘盘据天险。承平逾百年，民富德泽渐。

层居出云汉，门户当翠琰。尤爱湘西山，佛寺金碧俨。

引泉甃深池，因崖起危广。长松争嵯峨，众木就退敛。

远思秦汉间，疑此藏玉检。盘石可径卧，苔发滑胜簟。

方塘才俯窥，引手取莲芡。四绝校重轻，欧沈信已忝。

卓然韩杜诗，光焰不可掩。大羹味全醇，美玉灭瑕点。

悄若蓬莱峰，夜浪岂忧飐。又如上帝箓，默诵破群魇。

惟惊落俗口，一读一遭贬。知音希世逢，谁谓此言谄。

穷奇须竟欢，忧来热吾脸。不得陪俊游，自知冗官玷。

论情既霄壤，咫尺隔秦陕。不为谢安侈，应慕杨绾俭。

赓酬继前唱，岩壁俟镌剡。去为经世霖，慰此楚封歉。

离杯空酣酣，离恨犹冉冉。雁鸣洞庭阔，霜雪鬓毛染。

行矣无淹留，路转双旌睒。
和梁签判颍州西湖十三题·射堂
苏颂（宋代）

射者如仁求审固，美哉成室序朋俦。
今时宾礼存无几，舍矢犹堪一献酬。
始皇
钱惟演（宋代）

天极周环百二都，六王钟锯接刘苏。
金椎漫筑甘泉道，匕首还随督亢图。
已觉副车惊博浪，更携连弩望蓬壶。
不将寸土封诸子，刘项由来是匹夫。
过长沙吊贾太傅
区大枢（明代）

政事堪流涕，南迁一疏分。猜疑蒙白日，卑湿堕青云。

万里投湘赋，三年讯鵩文。可怜宣室后，召对更无闻。
次韵杨彝甫见成甫装褾旧书之什
朱长文（宋代）

儒者须看万卷书，古人精博固难如。
残编莫惜装褫费，旧迹堪难缮写初。
轻拨蠹虫文未损，平齐缃帙架无虚。
白头更且穷经艺，谁道忘筌便得鱼。
赠僧正宗
顾应祥（明代）

有僧自云游雪峰，住锡宝溪之琳宫。要参无上菩提果，巳悟阎琳世界空。

三餐饭食只平等，一点念头常守中。笑我六根犹未扫，夜灯相对讲圆通。
江干览镜
阳枋（宋代）

千重滩浅身曾过，万顷湖深也去来。平地雪中萧店宿，掀天浪去片帆开。

干戈鼎沸舟还失，炎暑甑蒸师正灾。小艇随人偷入峡，笑开菱匣亦顽哉。
次韵王巩见赠
苏辙（宋代）

南都逢故人，共此一樽渌。
初来柳吹絮，再见风脱木。
我老欢意微，头垂腰背曲。
羡子方少年，健马走平陆。
狂歌手自拊，醉倒头相触。
人生比一瞬，世网张万目。
但取食场鸡，岂挂云飞鹄。
彭城久相迟，官舍虚东屋。
重阳试新酿，谓子当不速。
胡为听妇言，婉娈自相逐。
我舟得愁霖，牵挽脱坑谷。
风霜作初寒，病体欲生粟。
解子腰下龟，换酒不须赎。
照碧凝清光，相将饮萸菊。
鹧鸪天
邹应龙（宋代）

九十吾家两寿星。今夫人赛昔夫人。百年转眼新开帙，十月循环小有春。

生日到，转精神。目光如镜步如云。年年长侍华堂宴，子子孙孙孙又孙。
卫卿叔自青旸寄诗一卷以饮酒果核殽味烹茶斋
葛立方（宋代）

客居贫病医无方，忍饥面作瞿昙黄。
枫叶萧萧风阵长，东厢曝背资沧凉。
邻家有酒难偷尝，草书正藉公孙娘。
家家刈熟畦丁忙，有口不识云子香。
令我驰神青旸乡，杯粟有时来实肠。
春贴子 其三
真德秀（宋代）

雉扇开金殿，云韶奏紫庭。天颜知有喜，班首是前星。
再和二首
郭印（宋代）

鱼跳须过龙门，虎骤不从兔径。
上士闻道勤行，岂以难能为病。
固守满堂之珍，肯使如瓶之罄。
对境一念不萌，应缘六根皆净。
刚克本自沉潜，动直先由专静。
达理必明其权，尽性以至於命。
鼎中水腾火降，煤田阴衰阳盛。
神功妙合虚无，天光潜发泰定。
岂惟出尘离俗，更可超凡入圣。
自怜末学多方，未得大中至正。
莫知斡运帝车，宁解执持坤柄。
丹经苦阅残编，素发羞看明镜。
要求直截真机，速了圆明正性。
何妨万两金成，已是一生事竟。
至言今许发蒙，三沐三薰谛听。
郊居寓目偶题
武元衡（唐代）

晨趋禁掖暮郊园，松桂苍苍烟露繁。

明月上时群动息，雪峰高处正当轩。
游仙诗十九首 其八
郭璞（魏晋）

旸谷吐灵曜，扶桑森千丈。朱霞升东山，朝日何晃朗。

回风流曲棂，幽室发逸响。悠然心永怀，眇尔自遐想。

仰思举云翼，延首矫玉掌。啸傲遗世罗，纵情在独往。

明道虽若昧，其中有妙象。希贤宜励德，羡鱼当结网。
水调歌头 寿𠙆社吴退翁三首 其一
聂树楷（清代）

三度夺标手，家学旧渊源。蓬莱一水清浅，精究法家言。

归载孝一舱稳，荣绾外台绶紫，美誉四腾喧。吏以空言告，民少复盆冤。

巡绣虎，分节钺，固篱藩。五州流转防御，风掣画旗翻。

喜见消氛西檄，大可澹忧西顾，高宴敞西园。一对太常蝶，阶下舞轩轩。
临江仙·南馆西池迎笑处
卢祖皋（宋代）

南馆西池迎笑处，轻行不耐冰绡。粉香飞过碧阑桥。芙蕖争态度，杨柳学飘摇。醉里鸾飙乘月去，碧云依旧迢迢。深情谁为寄娇娆。簟纹风外展，香篆过边销。
姑苏台
曹邺（唐代）

南宫酒未销，又宴姑苏台。美人和泪去，半夜阊门开。

相对正歌舞，笑中闻鼓鼙。星散九重门，血流十二街。

一去成万古，台尽人不回。时闻野田中，拾得黄金钗。
再用前韵四首 其一
孙觌（宋代）

猎猎青旗傍酒家，映门杨柳受风斜。行穿细路迷芳草，坐对空樽数落花。

藜杖醉扶悲确荦，角巾攲倒露苍华。故山渺莽愁眉外，翠竹青蒲绕白沙。
潘大临莲池二首
张耒（宋代）

年年酷暑轸皇慈，恩诏犹矜庶狱累。
白首坐曹真有罪，清风高枕叹无时。
乘轩敢望终如鹤，用智从前不及葵。
他日东门驱匹马，故应难忘习家池。
邺中行
郭良骥（唐代）

年去年来秋更春，魏家园庙已成尘。

只今惟有西陵在，无复当时歌舞人。
台州郡治十二诗太守尤延之命赋·参云亭
林宪（宋代）

孤云不可攀，浩气相与遥。
著亭翠微顶，飞檐侵穴寥。
紫麟迂远驾，黄鹄回扶摇。
云收天籁息，亭影摩重霄。
帐干周君桂林相从之旧已亥莫春出岭迂道相过
张栻（宋代）

江北逢新雨，湘南忆旧游。
能来慰岑寂，恨不小迟留。
日月徒催老，巧名浪自愁。
惟应编简乐，在己可深求。
晚江
费密（清代）

昏气满孤屿，此时途尚遥。天寒将作雪，风急欲收潮。

栖鸟黄云树，归人白板桥。酒家随意宿，明日进兰桡。
水调歌头 其二 后十日，子仪相招游仓司后圃，舣舟堤岸，醉中再赋
管鉴（宋代）

凉意在何许，高柳荫汀洲。移船藕花深处，待得月如钩。

一抹晚山残照，十顷醉红香绿，百柂列琼舟。浩歌激苍莽，豪气溢神州。

泛芙蓉，依绿水，并英游。明年此会，可怜独是贾胡留。

赖有瀛洲仙子，少驻云霄高步，相与慰沈浮。富贵傥来尔，有酒且相酬。
御阁端午帖子
夏竦（宋代）

金缕开辰分五色，长丝献寿祝千年。
垂衣日月承嘉庆，真祖飚游正在天。
黄金台
周巽（元代）

边风动，燕云开。千金买骏骨，宛马从东来。金台百尺空中起，乐马趍燕从隗始。

高陵秦塞云几重，俯拓齐城地千里。昭王已矣贤士亡，黄金化土高台荒。

白虹贯日天苍苍，易水波寒沙草黄。
题邱菽园先生红楼梦绝句诗后
谢颂臣（清代）

金钗十二幻情缘，又得邱迟妙句传。劫火难烧才子笔，海天重话石头禅。
待月了残经赞
释心月（宋代）

数黑豆子老和尚，石上松根得意时。
自怜末后一句子，只许天边明月知。
涤襟泉
弘历（清代）

山以有泉灵，此语闻自古。如人血气充，盎睟还由睹。

离宫枕崇麓，旧接栖禅所。宛宛露石窦，涓涓出玉乳。

深乃不可测，轮将三尺许。天然谢疏凿，酌用供罂甒。

不闻马蹄跑，得无龙口吐。涤襟我所名，每对消尘绪。

缨足两无濯，聊因悟自取。徘徊俯清照，髭眉皆可数。

却见英英气，去作云几缕。为喜消息佳，朝来酿灵雨。
照讲师赞
释大观（宋代）

口哆眉厖，坐如钉椿。
戒香逆风，孤行凌霜。
一新受经重其本，三主法社持其纲。
此其所以发毫端毗尼藏，而树末世精进幢者也。
游胜法寺兼简深公
陆绾（宋代）

道旁有古寺，岿然耸梅林。迩来衣褐徒，包祸岁月深。

埋伏狡兔穴，啸聚恶木阴。安得智慧剑，力斩奸邪心。

吾师曹溪流，所在人依钦。郡邑两交疏，来发云雷音。

初如碎瓦砾，乃见真球琳。瞽者破其瞽，瘖者破其瘖。

有若鸾凤巢，无复鸱鸮禽。嗟予困吏役，海岸宜投簪。

扁舟扣禅户，清风满衣襟。高论松桂间，为师挥玉琴。
立之作诗讥仆沉浮于酒次韵答之
饶节（宋代）

颓俗不可挽，我思陈孟公。胸中一噫气，浩荡沧海东。

初余亦拙谋，堕身尺度中。昔为吾家驹，今为客子蓬。

人生百年耳，过鸟欻无踪。何至自矛盾，身与众敌逢。

仲尼固玄圣，道大自不容。落落少年场，谁复识吕蒙。

古今一丘貉，同赴三尺封。乃知常满尊，慰藉吾人穷。

君诗苦相厄，欲抗辄丧雄。但恐百钱债，负我葛陂龙。
震泽烟树图
唐寅（明代）

震江之东水为国，其间巨浸称震泽。
泽中有山七十二，夫椒最震居其一。
夫椒山人耿敬霁，与我十年为旧识。
昼耕夜读古人书，青天仰面无惭色。
令我图其所居景，烟树茫茫浑水墨。
我也奔驰名利人，老来静拂尘埃迹。
相期与君老湖上，香饭鱼羹首同白。
和御制诗五首 其五
王质（宋代）

景运开乾德，升平到政和。七星摇帝座，两界隔天河。

义士何曾少，谋夫不在多。鲤鱼长尺半，恐有扣牛歌。
扇子诗
李石（宋代）

雨挹春红浅，风酣晚蕊稠。
看花不著意，何事亦关愁。
九日独登城上台感怀寄兄长 其二
彭汝砺（宋代）

孤城幽谷晚烟重，事绪无过与此同。寒夜独吟风静后，扁舟应宿月明中。
次韵六四叔村居即事十二绝
刘子翚（宋代）

春来太半在农畴，邂逅相逢皆饮流。
贪看暮烟驰万柳，不知明月上前洲。
冬夜读几案间杂书得六言二十首
刘克庄（宋代）

宁置寒冰隘巷，勿长妇人深宫。
儿□昭仪箧内，孙毙季龙抱中。
上堂开示颂
黄檗禅师（唐代）

尘劳迥脱事非常，紧把绳头做一场。
不经一番寒彻骨，怎得梅花扑鼻香。
用田倅韵答孙勉教授二首 其一
陆佃（宋代）

浅红深紫旋教移，直待开无空阙时。花十八中看蹋鞠，玉东西阙听扬卮。

笙歌船舫天围合，灯火楼台月上迟。顾我若非乡曲远，定应长占此州知。
天山雪歌寄张樵野
杨宗濂（清代）

天山万古孤臣路，但有冰霜无雨露。瀚海茫茫百丈冰，崩崖裂石阴风怒。

阳鸟惨戛玻璃声，素虬翻飞鳞甲舞。鸿濛凿破冰柱摧，流沙冻坼晶屏冱。

堠亭百里断炊烟，多少征人从此去。玉关西出穹庐高，惊沙和雪飞战袍。

要令边人识麟凤，暂离禁闼驰征轺。中途枉我瑶华什，坐令空谷闻虞《韶》。

乃叹昔人处忧患，和平意旨无喧嚣。苏李论交记畴昔，汉南杨柳长安月。

更忆鸠兹话雨时，风涛过眼成飘瞥。人海浮沈三十年，太息河梁垂老别。

愿君郑重此须臾，西燕东劳两愁绝。吁嗟乎！我生局促如辕驹，有梦不到狼居胥。

汉家三十六属国，昔日域外今中区。羡君乘槎历西海，双蛟夹楫趋天吴。

重溟万里若咫尺，艮维况乃同车书。罗胸浩荡星宿海，抚掌挥斥昆仑图。

昆仑峨峨矗天表，寒门悲风何杳窱。烛龙垂头火鼠潜，羲君御日不能到。

羌笛吹回大地春，春风先遍河湟道。乍闻塞外玉龙谣，待迎天上金鸡诏。
送吴悦游韶阳
孟浩然（唐代）

五色怜凤雏，南飞适鹧鸪。楚人不相识，何处求椅梧。

去去日千里，茫茫天一隅。安能与斥鷃，决起但枪榆。
浣溪沙 初夏
叶宏缃（清代）

开遍蔷薇小院香。乍晴梅雨蝶飞忙。一溪新碧浸鸳鸯。

古帖午飞欹枕倦，瑶琴晚奏短襟凉。倚栏远望又斜阳。
不寐
赵孟坚（宋代）

不梦华胥仍不醉，灯青室白自高眠。频闻乾叶下空砌，遥认征鸿唳远天。

虑淡殊非同槁木，无营岂复在龆年。回思扑漉红尘久，亏损工夫只自怜。
过蕲州故居
李彭（宋代）

系马金沙树，衡茅俨暝途。沾襟问邻老，携手忆于菟。

意逐前云远，情随归路迂。霜风吹晓角，梦听小单于。
逢韩喜
唐彦谦（唐代）

相逢浑不觉，只似茂陵贫。袅袅花骄客，潇潇雨净春。

借书消茗困，索句写梅真。此去青云上，知君有几人。
隆兴书堂自警三十五首 其九
陈淳（宋代）

古人用功处，步步最缜密。胡尔大阔疏，践履无其实。
挽周晋仙二首
苏泂（宋代）

雪跨冰悬句尽珍，生前已自外其身。
重来不见长安道，犹恐虚空遇若人。
西江月（借江梅蜡梅为意寿董守）
王质（宋代）

月斧修成腻玉，风斤琢碎轻冰。主人无那寿杯深。倩取花来唤醒。

舞罢绣衤因凤蹙，饮阑画阁香凝。试将花蕊数层层。犹比长年不尽。江梅
夜泊富阳
李若川（宋代）

弭节富春岸，江潮侵夜生。
扁舟人未寐，风动菰蒲声。
群物渐以息，客怀有余情。
开篷坐深夜，月在云间明。
远眺江水阔，仰视天河横。
念此复何极，旷然千古情。
恨阻心中侣，浊醪相与倾。
董监庙
熊孺登（唐代）

仁杰淫祠废欲无，枯枫老栎两三株。

神乌惯得商人食，飞趁征帆过蠡湖。
季脩有诗求公晦颜公书元次山碑铭既而公晦和成使病者亦赋之
陈渊（宋代）

英雄仙去形骸薧，空有遗铭卧荒草。谁将后事付平原，石刻长随天不老。

古来笔法多神逸，断碣尘埃谁复扫。顾无清议蔼人间，末技纵工何足道。

往年好古搜奇迹，百过曾看争坐稿。直词无复假军容，僣逆知公能辩早。

教儿祇欲传家法，挥金可笑欧阳媪。岂知名义重丘山，遗屦终令鲁人宝。

此碑文墨两奇伟，千载漫郎犹有考。当时谈笑傲豺狼，首领不求明哲保。

至今心画落银钩，逸若骅骝初脱皂。先生年来好收书，兼爱此翁忠有馀。

岂惟笔力求深造，定要声名不减渠。
郊居秋晚五首
赵蕃（宋代）

松柏有正性，风霜无横侵。
南方异摇落，众木共青森。
曲士应怀悦，我曹尝感心。
诗成谁和者，弦绝未忘琴。
卧疾
陆游（宋代）

旧疾乘衰作，长贫与嬾宜。
羁愁惟付酒，史课未妨诗。
雨入残更滴，霜逢闰岁迟。
新春真耄及，不用卜归期。
山堂前庭有奇石数种其状皆与物形相类在此久
文同（宋代）

静立身微耸，惊窥首略回。
何人将至此，应自陇山来。
湖山园
周端臣（宋代）

丹楼碧阁面山开，绿树红芳绕水栽。
多少好春閒过却，主人无暇不曾来。
南天门 其二
徐书受（清代）

失势愁千丈，回眸忽百寻。后崖迷向背，半壑划晴阴。

径滑披榛翳，霜严少树林。敝裘珍愈暖，秋塞已寒深。
五位
释慧温（宋代）

正中来，无著当年访善财。
瑠璃盘里藏明月，异草山华处处开。
失调名
佚名（宋代）

燕子重来寻旧巢。
和社日小饮
韦骧（宋代）

挑菜佳辰过夕醺，又逢春社举清樽。不为归遗东方态，且对韶妍一醉昏。
和平大尹苏乙山先遣使岑冈作夕餐一律谢之
张天赋（明代）

迩来仰止乙山峰，瑞气腾腾接太空。百里弦歌嘉会里，一方民物泰和中。

楼台散彩家家月，杨柳留人处处风。笔底尽描难了了，欲从阊阖语夔龙。
钱塘江
陈渊（宋代）

潮头驾月冲残梦，水色浮空送峭寒。十幅轻蒲连夜发，不知身到海门山。
赴广西别甥彭云路
解缙（明代）

多情为我谢彭郎，采石江深似渭阳。
相聚六年如梦过，不如昨夜一更长。
夜坐闻雨寄严十少府
武元衡（唐代）

多负云霄志，生涯岁序侵。风翻凉叶乱，雨滴洞房深。

迢递三秋梦，殷勤独夜心。怀贤不觉寐，清磬发东林。
书事
晁说之（宋代）

逋亡今五月，百感若为情。
马借从军没，舟疑破浪轻。
奏书无路达，故里有谁耕。
戴笠蓑衣雨，犹怜李少卿。
次韵石倅喜江令祷雨有应三绝句 其一
张扩（宋代）

忱词新沐管城枯，夜启天门玉锁鱼。借得丰年三尺雨，此郎那解世间书。
夔巫道中 其一
冯誉骢（清代）

千寻壁垒势峥嵘，险扼东川第一程。暮雨连天沉日色，秋涛卷地作雷声。

灵旗飒爽巫娥庙，砧杵萧森白帝城。虎豹当关肆横嚼，谁将凋敝恤民生。
十二郎 秋水时至，泛舟通惠河即事
叶绍本（清代）

百川灌海，浪蹴踏、绛河欲泻。看急溜喷银，回澜漱玉，淼淼素波天罅。

两岸苹花香全浸，又涨到、青枫根下。羡浴鹭争飞，眠鸥无数，傲人闲暇。

潇洒。恰如身在，江亭烟榭。乍桂楫轻移，兰桡徐动，风景依稀图画。

柳外鱼罾，苇间蟹簖，不羡馀不溪也。听欸乃、声遏行云万里，东吴帆卸。
雪中洞山黄蘖二禅师相访
苏辙（宋代）

江南气暖冬未回，北风吹雪真快哉。
雪中访我二大士，试问此雪従何来。
君不见六月赤日起冰雹，又不见腊月幽谷寒花开。
纷然变化一弹指，不妨明镜无纤埃。
题束季博山园二十首·梅岩
牟巘五（宋代）

幽人读书处，皎皎霜月烂。
香影不可掇，高花在岩畔。
闻歌者唱微之诗
白居易（唐代）

新诗绝笔声名歇，旧卷生尘箧笥深。

时向歌中闻一句，未容倾耳已伤心。
旅舟度岁呈范尧臣
吴锡畴（宋代）

柏盏椒盘且罢休，吕蒙城下泊孤舟。昏灯独照还乡梦，久客新添别岁愁。

爆竹无声惊寂寞，梅花有意伴淹留。明朝例是加年事，不信公侯不白头。
句
孙周翰（宋代）

头戴花枝学后生。
逍遥园
郭祥正（宋代）

逍遥有水一溪，有竹三亩。兰芬菊芳，松老石瘦。堂居其中，亭列菊右。

菲菲兮春荣，阴阴兮夏茂。孤猿啸兮秋夜长，空桑嗥兮冬雪昼。

山之名兮人莫知，公为主兮天所授。其或要佳宾，酌醇酎。

清吟得韵兮，非人世之丝篁。属笔成篇兮，发天机之锦绣。

方且登高台，挹远岫。俯仰群仙，咨询遐寿。脱轮蹄之萦，服烟霞之秀。

于斯时也，一举九万兮，吾不知其为用。嗒焉自丧兮，吾不知其为偶。

翛兮窅兮，非无之无。寂兮息兮，非有之有。无何亦何得而名，有窍则窍遽能久。

至若听出于垣，观入于牖。此鄙士之常习，又安得与夫逍遥主人而为之友也哉。
桂岩为学上人赋
释行海（宋代）

蟾枝花放月香浮，石里幽人住最幽。
昨夜满林风露冷，广寒宫殿一般秋。
偈颂六十首
释昙华（宋代）

文殊据虎头，山僧取虎尾。
中间诸菩萨，随列生欢喜。
采薇歌
薛季宣（宋代）

陟彼首阳，言采其薇。可以充肠，可以乐饥。采薇采薇，首阳之下。

可以全身，可以安处。采薇采薇，首阳之巅。可以适己，可以穷年。

在彼亦食，在此亦食。虽倾天尔力，父子有常职。
颂古一百二十一首
释宗杲（宋代）

出得出不得，是定非正定。
冈明与文殊，丧却穷性命。
过鱼蛇市小居
陆游（宋代）

六月苦多雨，肩舆走江村。
过市居人集，陟险兵子喧。
日昳休野居，汛扫开北轩。
雾气如苍虯，夭矫出洞门。
溪清见白石，纠结菖蒲根。
游鱼去甚健，投饵弃不吞。
嗟予独何为，贪禄忘故园。
驰驱不自恤，面有风沙痕。
俯仰二十年，竟孤明主恩。
寄谢众君子，努力苏元元。
江城子 戏同官
辛弃疾（宋代）

留仙初试砑罗裙。小腰身。可怜人。江国幽香，曾向雪中闻。

过尽东园桃与李，还见此，一枝春。

庾郎襟度最清真。挹芳尘。便情亲。南馆花深，清夜驻行云。

拼却日高呼不起，灯半灭，酒微醺。
临江仙·离怀
王观（宋代）

别岸相逢何草草，扁舟两岸垂杨。绣屏珠箔绮香囊。酒深歌拍缓，愁入翠眉长。
燕子归来人去也，此时无奈昏黄。桃花应是我心肠。不禁微雨，流泪湿红妆。
颂证道歌·证道歌
释印肃（宋代）

自从顿悟了无生，动寂无非共佛行。
人问正因无可表，扬眉之外更无能。
负郭
薛蕙（明代）

负郭茆堂小，临溪竹圃斜。山樽携野客，鱼网晒邻家。

荒径封残雪，疏篱透晚霞。预思春到日，著处种桃花。
闻蟋蟀有感
范姝（清代）

秋声听不得，况尔发哀闻。
游子他乡泪，空闺此夜心。
已怜装阁静，还虑塞亘深。
萧瑟西风紧，行看霜雪侵。
发山阳得顺风二首
袁说友（宋代）

晓入山阳古渡头，轻帆猎猎送行舟。
风师怜我征程滞，顷刻扬舲到泗州。
赵元信近来得小鬟歌曲便须熟寐此还是有所得
郑刚中（宋代）

清歌声里便高眠，古老诗中借一联。
猿抱子归青嶂里，鸟啼花落碧岩前。
越王楼
王珪（宋代）

跨险盘危压古州，至今传号越王楼。
山分冷翠侵檐滴，水擘寒声绕槛流。
减字木兰花（赠棋妓）
谢薖（宋代）

风篁度曲。倦倚银屏初睡足。清簟疏帘。金鸭香销懒更添。

纤纤露玉。风雹纵横飞钿局。颦敛双蛾。凝伫无言密意多。
见菊
李吕（宋代）

病夫省睡起凌晨，迟菊朦胧破萼新。
雨细正应添润泽，烟轻尤觉长精神。
近来霜重伤禾死，几见民忧洒涕频。
却是东篱賸黄菊，不堪易粟当金银。
湖上岁暮感怀有寄友人
罗隐（唐代）

雪天萤席几辛勤，同志当时四五人。兰版地寒俱受露，

桂堂风五独伤春。音书久绝应埋玉，编简难言竟委尘。

唯有广都庞令在，白头樽酒忆交亲。
大热过散关因寄里中友人
文同（宋代）

六月日正午，大暑若沸镬。
时行古关道，十步九立脚。
烟云炙尽散，树木晒欲落。
喉鼻喘不接，齿舌津屡涸。
担血僮破领，鞍汗马濡膊。
幽坑困猿狖，密莽渴鸟雀。
至此因自谓，胡为就名缚。
所利缘底物，奔走冒炎恶。
尘心日夜迫，欲住不能略。
因念吾故园，左右悉林薄。
昔我未第时，此有文酒乐。
长松借高阴，飞瀑与清濯。
层崖对僧咏，大石引客酌。
畏景虽赫然，无由此流烁。
于今只梦想，欲往途路邈。
所效殊未立，期归尚谁约。
徒尔发短歌，西首谢岩壑。
过南渡见石砾之场有感
舒岳祥（宋代）

几度维舟此倚栏，伤心劫火总摧残。
拒霜关落无人管，时有流红驻下滩。
将度梅关赋赠南雄朱参军
屈大均（明代）

十载天南此谪居，鸳湖归兴近何如。官衙喜傍红梅驿，春野堪陪白鹿车。

自昔仙人多守令，未应吾道在樵渔。浮家我且临京口，相待金焦共著书。
拟古七首 其七
周权（元代）

山中有孤松，托根在深涧。磊磊多节目，偃蹇岁云晏。

岂无干云心，亦有傲雪干。萧飕起清奏，可挹不可玩。

大雅久寂寥，古瑟弦已断。美哉遗音存，伫立为三叹。
笑堂
释妙伦（宋代）

冷地无端错喜欢，却将鸱吻对门安。
引它铁作面皮汉，千里闻风也破颜。
奉和鲁望四明山九题。石窗
皮日休（唐代）

窗开自真宰，四达见苍涯。苔染浑成绮，云漫便当纱。

棂中空吐月，扉际不扃霞。未会通何处，应怜玉女家。
奉赠汤益阳师 其三
刘伯埙（清代）

一卷灵均赋，轮囷郁古香。雅音关坠续，余事托微茫。

坛坫千秋在，光芒万丈强。蚍蜉竟何益，大树总苍苍。
探梅
吴则礼（宋代）

梅花元不怕春寒，想见垂垂雪作团。藤枝芒屩犹堪在，试为吾人料理看。
长沙晚春
胡承诺（清代）

楚国皆奇秀，洞庭云最多。胡为江上客，无奈晚春何。

潭影涵芳芷，山光带女萝。红兰吹野艇，白鸟下青波。

响绝轩皇乐，悲连屈子歌。自伤卑湿地，丧乱复经过。
华亭百咏·灵峰庵
许尚（宋代）

路涌金沙地，高人此筑庵。
为询林下客，妙语与谁参。
些翁补山堂诗和者数十人今春始枉寄次韵奉和并敩翁体
王夫之（明代）

当其为人不知虎，何妨疑虎能生羽。罗刹刀兵诸天花，此土强生之为雨。

山非山，湖非湖，无弦之琴知音孤。凭空结，架飞楼，琼岛八千仞，东海之西疑有无。

肃慎之矢其长咫，公孙见鸡有三耳。清波不犯自垂纶，何但胸中五岳起。

东藏郓欢龟阴之田，西虞芮倒影晶天无表里。有虞之媦吮毫腐，九疑云霾十疑补。

非公拄杖划破苍梧烟，下士痴将修眉黛茎数。我不出门登公堂，公勿谓我精神荒。

别峰凝紫鸟道碧，从门入者徒徬徨。
木兰花令
黄庭坚（宋代）

东君未试雷霆手。洒雪开春春锁透。帝台应点万年枝，穷巷偏欺三径柳。

峰排群玉森相就。中有摩围为领袖。凝香窗下与谁看，一曲琵琶千万寿。
翠樾堂
杨蟠（宋代）

野鸟久不去，清风长近人。
山间岂有厉，只见办时春。
感旧
徐熥（明代）

一别心知万里遥，孤灯空对可怜宵。因思十五年前事，月色箫声共寂寥。
赠项斯
杨敬之（唐代）

几度见诗诗总好，及观标格过于诗。
平生不解藏人善，到处逢人说项斯。
颂古四首
释道昌（宋代）

千佛居何处，题诗黄鹤楼。
感恩并积恨，终日在眉头。
句
欧良（宋代）

红黄冬树叶，紫翠夕阳山。
咏芍药 其一
刘才邵（宋代）

紫清楼阁不施丹，小样谁传到此间。方信游蜂非俗物，窥窗玉女斗妖娴。
满江红 其一 贺王宣子产湖南寇
辛弃疾（宋代）

笳鼓归来，举鞭问、何如诸葛。人道是、匆匆五月，渡泸深入。

白羽风生貔虎噪，青溪路断猩鼯泣。早红尘、一骑落平冈，捷书急。

三万卷，龙韬客。浑未得，文章力。把诗书马上，笑驱锋镝。

金印明年如斗大，貂蝉却自兜鍪出。待刻公、勋业到□云，浯溪石。
次韵奉亚卿章公大经
倪谦（明代）

志务忠诚肯务华，直言端不顾身家。名高四海人争仰，望重群身世共誇。

节向疾风知劲草，文从丽日见奇花。愧予亦得陪清会，细读新诗字字嘉。
六月二十四日钟仰山侍郎
潘世恩（清代）

寒蝉先秋鸣，凉意在树杪。卧闻檐雨止，起视琐窗晓。

清风来不速，引我至琼岛。中央一水亭，四面万花绕。

主人两宗匠，仙葩入品藻。坐我香世界，烟波凌浩渺。

同游皆俊才，吴质本诗老。为言卅年前，此地留鸿爪。

风流感晨星，陈迹忽已杳。及兹花生朝，一壶共倾倒。

珠露舞翠盘，游鱼跃文沼。飞来双白鹭，顾影斗清好。

一官挂朝簿，世事常扰扰。所欣半日闲，心迹冰壶皎。

归来枕簟清，香风满怀抱。
余在吴门再刊此集
虞俦（宋代）

妙处由来识者难，诗盟千载不应寒。牙签缥帙重拈出，付与诗人仔细看。
钱舜举寒林七贤图
高得旸（明代）

骚坛逸响何寥寥，作者逝矣谁能招。
诜然七子美风度，乃有遗像图生绡。
衣冠半带晋秀气，人物绝是唐中朝。
想当朝事得休暇，拟采野景归风谣。
青骡黄犊踏冻雨，寒驴瘦马冲寒飚。
醉鞭笑停以按辔，吟镫戏拍摧联镳。
有花多情且少待，寻梅有兴非无聊。
此图我尝见十数，高林大树风萧萧。
扫除闲冗存简素，吴兴笔老才尤超。
方之粉墨巧涂染，奚止天地相悬辽。
尚疑高李六君子，当时未见潘逍遥。
道同气合志相感，虽旷百世如同僚。
画师晚出有深意，况自昔日传今朝。
屋梁落月见颜色，妙处不待穷摹描。
君不见袁安僵卧寒正骄，王维乃作雪里之芭蕉。
二哀诗·王湘岑参戎
唐烜（清代）

王公宁河彦，家山推麟凤。曾祖谥刚节，殉国泰山重。

君少负逸谥，力学不好弄。追琢成文章，将为清庙供。

家贫守世禄，国恩支薄俸。辛苦事櫜鞬，黾勉易章逢。

上承老母欢，下教叔与仲。各举进士第，先后玉堂贡。

惟君补右职，羽林困羁鞚。时有张勤果，许君为国栋。

劝君脱兜牟，论荐储大用。君恋洁白养，甘阻六翮羾。

执戟扬子云，思比相如讽。朝出介马驰，暮归摊书诵。

我昔客京华，颇好事吟哢。定交杵臼间，羡君识鉴洞。

说诗解我颐，论文释我疭。一别忽六年，天为补缺空。

君备千城选，我献皋陶颂。重结金石契，忧乐誓与共。

造访停吟鞭，招邀破蜡瓮。暖扑东华尘，寒蹋天街冻。

快论争轩渠，得句互磨砻。往往拍案起，绝叫惊仆从。

君胸罗五洲，强弱分郑宋。谭兵鄙马武，著论先江统。

东邻氛正恶，庙堂事倥偬。我适登君堂，独居心有恫。

太息事至此，国是尚昏霿。一战将不国，祸变由斯种。

我闻疑信参，君言果亿中。岂料庚子夏，畿辅暴徒閧。

咄咄密勿臣，乃为市井哄。杀掠遍衢阓，横流如决壅。

君守朝阳门，匹马力制控。鸱叫昼日昏，麇聚凶徒众。

乱刃随交下，须臾毕酷痛。白骨荡灰尘，碧血滴乳湩。

次日我闻知，痴立若呓梦。犹忆十日前，过我食角粽。

哭君不成声，赙君不能赗。妻孥仓皇避，凛凛覆巢恐。

书史付一炬，遗稿莫甄综。钞存我亦失，慵放亟自讼。

我时三上书，不得采菲葑。京华随之覆，䝟貐谁始纵。

公卿不解事，安能责愚蠢。良人身尽歼，恩恤徒颁赣。

我长君两年，后死其犹瞢。匪仅抒私悼，兼为千古恸。
端居
吴融（唐代）

片雨过前汀，端居枕簟清。病魔随暑退，诗思傍凉生。

别燕殷勤语，残蝉仿佛鸣。古来悲不尽，况我本多情。
食糟民
欧阳修（宋代）

田家种糯官酿酒，榷利秋毫升与斗。
酒沽得钱糟弃物，大屋经年堆欲朽。
酒醅瀺灂如沸汤，东风吹来酒瓮香。
累累罂与瓶，惟恐不得尝。
官沽味醲村酒薄，日饮官酒诚可乐，
不见田中种糯人，釜无糜粥度冬春？
还来就官买糟食，官吏散糟以为德。
嗟彼官吏者，其职称长民，
衣食不蚕耕，所学义与仁，
仁当养人义适宜，言可闻达力可施。
上不能宽国之利，下不能饱民之饥。
我饮酒，尔食糟。
尔虽不我责，我责何由逃！
西江月·一派先天妙学
佚名（宋代）

一派先天妙学，十年克己工夫。割鸡聊此宰中都。人在春台鼓舞。昏垫非由已溺，拊摩不异予辜。万家香火祝悬弧。我亦无多颂语。
赠京尹八首
袁燮（宋代）

弹压工夫妙入神，能令晋盗总奔秦。
盘根错节游余刃，奏课当为第一人。
和胡秘书
魏了翁（宋代）

祠官环邃殿，晰燎向晨光。工有歌咸夏，人无问国庠。

豆笾陈吉飨，磬管奏和锵。盛事留篇什，赓酬愧不扬。
寓广教寺东轩
曾几（宋代）

谁将老境觅菟裘，聊与瞿昙共一丘。
青士无多自萧散，紫君虽小亦风流。
要须憩寂有茅宇，何以落成惟茗瓯。
稳看林间上番笋，惜无馀地可通幽。
偶饮
白居易（唐代）

三盏醺醺四体融，妓亭檐下夕阳中。千声方响敲相续，

一曲云阳戛未终。今日心情如往日，秋风气味似春风。

唯憎小吏樽前报，道去衙时水五筒。
满庭芳 赠辛五翁姜四翁
马钰（金朝）

豪富过人，作为异众，莱阳姜鉴辛通。文登趁醮，不惮冒霜风。来往近乎千里，投坛告、马钰姜公。持孝道，宰公闻得，惠酒劳奇功。虔诚逢感应，醮仪才罢，仙现云中。命丹青妙手，传写奇容。从此住行坐卧，搜斡运、阴里阳宫。忘尘事，乡人钦羡，相重更相崇。
上之回
陆游（宋代）

咸阳宫阙天下壮，五更卫士传鸡唱，重门洞开銮驾出，回中更在云霄上。
云霄一路蟠青冥，车声隐辚驰雷霆。
宓妃穿仗王母下，何必轩皇居大庭。
君王游幸无终极，万年尽是欢娱日。
文成已死方不雠，茂陵松柏秋萧瑟。
嚄唶吟
刘大受（清代）

北方苦旱南苦雨，天倾地缺谁能补。幽州五月尘塞空，麦苗一寸不出土。

谁知南中夏潦发，鼋鼍登堂鱼窥宇。四十年来又见之，熊兵桥东水丈五。

入春以来常苦霖，十日不得两日晴。吴棉著身夏不脱，高堂习习清风生。

连城鲑菜已无种，况乃泛滥妨深耕。中宵忽报双江溢，顷刻巨浪排山立。

惊沙大石随潮至，万户千村卷蓬疾。乱流作势向城来，七城黯黯昼不开。

疾雷一声破空下，三条九剧声号哀。垣墉杂遝任摧倒，白骨死葬洪涛堆。

我家城西当水头，水高过人人上楼。大墙如山向我倾，危楼黠戛亦有声。

老人呼天稚子哭，顷刻性命成漂腾。城墙结筏冲波出，此身但存他何恤。

烈风三日水归壑，沈沈万灶炊烟息。回家瓮盎百不完，老屋半欹犹未坼。

我时游梁方病暑，石铫调汤手自煮。仆夫言有尺书来，开缄手颤不得语。

安全百口自天幸，萧条四壁奈何许。一身俯仰宇宙窄，高堂阔绝关山阻。

人生百年无事无，忧患相煎何太苦。
送僧了素游庐山
梅尧臣（宋代）

平生爱庐山，梦寝不可去。
江上饶贾船，偶来看已饫。
释子言南游，徘徊瞻瀑布。
月飞金熨斗，光展千尺素。
嫦娥呼织女，机杼勿复措。
必虞山鬼笑，皎洁无纤污。
尔若见远公，赠之为坐具。
桃林坪
李颙（明代）

阴崖风雨泻回湍，一朵芙蓉不可探。流水断桥缘石过，野花随意倚晴岚。
送祖七侄西归二首 其二
张栻（宋代）

故国非乔木，名家重典刑。飘零念吾党，寂寞抚遗经。

菽水知何病，芝兰要满庭。汝归应记取，为我话丁宁。
九我欲买山结室以赠赋诗却之
龚诩（明代）

问山屹立几何年，阅历应从太古前。岩穴晦明迟旦暮，松萝浓淡任云烟。

昨看猿鸟迎新客，今见狐狸卧旧阡。自信命非金石固，不劳重费戴符钱。
月下闻雁得安字
王禹声（明代）

胡雁鸣秋朔气寒，尚依明月到长安。应怜毛羽冰霜悴，似诉关山道路难。

客子音书频断绝，故园萸菊半凋残。遥天自送归飞影，知落芦花何处滩。
禽言九首·布谷
刘克庄（宋代）

墙壁虽有劝农文，不如禽语尤殷勤。
春泥滑滑陂水满，晨出下秧薄暮返。
乌呼三农养一兵，汝曹努力勿惰耕。
朱门日高眠未起，却嫌布谷声聒耳。